Kaimar Kõivoste
OÜ SUPREMO
supremo.kaimar@mail.ee	
15.04.2024 nr 5-3/24/1809-1	

Teade kinnisasja omandamise menetlusest ja pakkumus

Austatud härra Kõivoste

Pöördume Teie poole, sest Teile kuulub Võru maakonnas Rõuge vallas Tsirgupalu külas asuv Kopli kinnisasi (kinnistusregistri registriosa nr 2536141, katastritunnus 69701:001:0001, pindala 14 012 m², sihtotstarve maatulundusmaa).

Teatame, et Riigi Kaitseinvesteeringute Keskus algatab kinnisasja avalikes huvides omandamise seaduse (edaspidi KAHOS) § 4 lõike 1 punkti 19 alusel Kopli kinnisasja avalikes huvides omandamise menetluse. Omandamise ese on Kopli kinnisasi tervikuna ning omandamise riigikaitseline vajadus tuleneb asjaolust, et kinnisasi asub Kaitseväe Nursipalu harjutusväljal, selle laiendatud piirides. Nursipalu harjutusväli on asutatud Vabariigi Valitsuse 14.02.2008 korraldusega nr 79 „Kaitseväe Nursipalu harjutusvälja asutamine ja riigivara tasuta üleandmine“ (www.riigiteataja.ee/akt/12928067) ja laiendamine on otsustatud Vabariigi Valitsuse 20.10.2023 korraldusega nr 266 „Kaitseväe Nursipalu harjutusvälja laiendamine planeerimisseadust kohaldamata, keskkonnamõju hindamata jätmine ja Natura asjakohase hindamise algatamine“ (www.riigiteataja.ee/akt/321102023003). Kinnisasja omandab Eesti Vabariik (Kaitseministeeriumi valitsemisele).

Kopli kinnisasjal kasvav mets on takseeritud 04.07.2023 ja takseerandmetele tuginedes on 09.04.2024 seisuga kinnisasja hüvitusväärtuseks hinnatud 17 030 eurot. KAHOS § 11 lõikes 2 nimetatud tasu ehk maatüki väärtus ja kasvava metsa hüvitamise eesmärgil hinnatud väärtus on määratud Vabariigi Valitsuse 09.03.2023 määrusega nr 22 jõustunud „Kinnisasja erakorralise hindamise kord“ alusel ning kehtib eeldusel, et pärast takseerandmete kogumist ei ole kinnisasjal tehtud raietöid. Vastavalt KAHOS § 11 lõikele 6 on väärtus määratud kümne euro täpsusega.

Tulenevalt eeltoodust, teeme Teile pakkumuse KAHOS § 26 lõike 2 alusel müüa Kopli kinnisasi hinnaga 17 030 eurot. Täiendava hüvitisena kinnisasja omandamise kokkuleppe saavutamise eest tasume 20% ehk 3406 eurot KAHOS § 15 alusel ning menetluses osalemisega kaasnevate asjaajamise kulude eest 176 eurot KAHOS § 17 alusel. Eeltoodust tulenevalt on Kopli kinnisasja omandamise tasu koos täiendavate hüvitistega 20 612 eurot.

Palume Teie vastust 29.04.2024 käesoleva teate ja pakkumuse kohta. Ühtlasi palume Teilt nimetatud tähtajaks informatsiooni Kopli kinnisasjaga seotud võimalikest kolmandate isikute õigustest, mida ei ole kantud kinnistusraamatusse.

Lugupidamisega

(allkirjastatud digitaalselt)

Magnus-Valdemar Saar
peadirektor

Mihkel Madalvee
5878 1665 mihkel.madalvee@rkik.ee